Hróðugir henda fjölmiðlungar sumir gaman að því að á fjölum Þjóðleikshússins sé nú verið að sýna Vesalingana , Les Miserables , eftir Hugo . Það sé vel við hæfi því í næsta húsi sé Landsdómur að störfum . En er það ekki rétt munað að það hafi verið stefna samsteypustjórnar Sjálfstæðisflokks og Samfylkingar og áður samsteypustjórnar Sjálfstæðisflokks og Framsóknarflokks að gera Ísland að fjármálamiðstöð á heimsvísu - Reykjavík Trade Center ? Með öðrum orðum , þetta var ekki eitthvað sem menn voru að reyna að forðast , heldur var þetta keppikefli og markmið : Yfirveguð stjórnarstefna , ekki bara þá átta mánuði sem Landsdómi er gert að rannsaka , heldur um langt árabil og sem margir tóku þátt í að móta . Lögum var breytt og nefnd sett til vinnu svo ná mætti þessu markmiði , að stækka banka og soga hingað sem flestar fjármálastofnanir . Mér er það minnisstætt þegar þessi bankastækkunarnefnd gerði grein fyrir vinnu sinni í hátíðasal Þjóðleikhússins . Formaður nefndarinnar var Sigurður Einarsson , bankastjóri hjá Kaupþingi . Ekki man ég betur en að almennt hafi verið gerður góður rómur að máli Sigurðar og félaga . Líka í fjölmiðlum . Og ekki síst þar . Engin aulafyndni um vesalinga þá .